**JEGYZŐKÖNYV**

**Hidas Község Önkormányzat**

 **Képviselő-testületének**

**2021. december 13. napján**

megtartott rendkívüli, nyilvános üléséről.

Hozott határozatok:

72/2021.(XII.13.)

73/2021.(XII.13.)

Hozott rendelet: --

**JEGYZŐKÖNYV**

A jegyzőkönyv készült **2021. december 13. napján 9.00 órai kezdettel**

**Hidas** Község Önkormányzat Képviselő-testületének **rendkívüli**, **nyilvános** ülésén.

Az ülés helye**:** Hidas, Kossuth L. u. 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. Borsosné Schwáb Rita alpolgármester
3. Dévai Margit képviselő
4. Dr. Balázs Dalma Brigitta képviselő
5. Steiner-Orosházi Szandra képviselő

**Valamint**:

Dr. Tóth Attila jegyző

Lórenczné Illés Anikó jkv. vezető

Az ülésről igazoltan távol volt: Fábián Izabella és Fényes Endre képviselők.

**Berg Csaba polgármester** köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 5 fő jelen van. Elmondta, hogy Fényes Endre és Fábián Izabella képviselők jelezték, hogy az ülésen nem tudnak részt venni.

**Dr. Tóth Attila** jegyző kiegészítésként elmondta, hogy a rendkívüli ülés összehívását elsősorban a tervezett bölcsőde beruházással kapcsolatos pályázat benyújtásához szükséges napirend tette indokolttá.

**Berg Csaba polgármester** ezt követően a kiküldött meghívóban szereplőekkel megegyezően ismertette az ülés napirendjét.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**72/2021. (XII.13.) számú határozata**

Az elfogadott napirend:

1. A Hidas 839/2 és 839/2/A. helyrajzi számú – tervezett bölcsőde - ingatlanok egy helyrajzi szám alá történő összevonásáról döntés.

Ea.: Berg Csaba polgármester, Dr. Tóth Attila jegyző

1. A 2022. étkeztetési térítési díjak megállapításáról szóló döntések.

Ea.: Berg Csaba polgármester, Dr. Tóth Attila jegyző

**Napirendek tárgyalása**

1. **A Hidas 839/2 és 839/2/A. helyrajzi számú – tervezett bölcsőde - ingatlanok egy helyrajzi szám alá történő összevonásáról döntés.**

**Ea.: Berg Csaba polgármester, Dr. Tóth Attila jegyző**

**Berg Csaba** polgármester kiemelte, hogy ez a napirend tette indokolttá a rendkívüli, nyilvános testületi ülés megtartását. Kérte a jegyzőt, hogy ismertesse a napirendet.

**Dr. Tóth Attila** jegyző elmondta, hogy a Baranya Megyei Önkormányzat munkatársaival és a tervezővel 2021. december 7. napján a tervezett bölcsődefejlesztési pályázatunkkal kapcsolatos egyeztető megbeszélésen megállapítottuk, hogy az Önkormányzat tulajdonába került Hidas 839/2. helyrajzi számú jelenleg „kivett üzem” megnevezésű ingatlanon külön albetétként szerepel maga a fejlesztéssel érintett épület „egyéb épület” megnevezéssel a 839/2/A. helyrajzi számon.

A fejlesztéssel érintett terület övezeti besorolásának változtatása a helyi építési szabályzat módosításával folyamatban van, melynek elfogadását követően az ingatlan Vt jelű –településközpont vegyes terület – terület-felhasználásra módosulna, azonban a pályázat benyújtásáig a terület és az épület besorolását is változtatnunk szükséges, úgy, hogy az épület és a hozzá tartozó földterület egy helyrajzi számon szerepeljen. Ehhez a képviselő-testület döntése szükséges.

A tervező javaslatát figyelembe véve indítványozzuk, hogy a földterület és az épület egy helyrajzi számon a 839/2. számon szerepeljen „ egyéb épület, udvar” megnevezéssel.

Sikeres pályázat esetén, a beruházás megvalósulását követően „óvoda, bölcsőde, udvar” megnevezésre változtatnák az ingatlan megnevezését.

Az ingatlanon álló un. felvonulási épület, valamint a fémszerkezetű csarnoképület bontásáról is szükséges döntést hozni, mivel azok akadályozzák a tervezett fejlesztés megvalósulását. Ezek elbontása nem engedélyköteles, így az a beruházás megkezdésével elbontható.

Tájékoztatom Önöket továbbá arról, hogy a térképvázlaton szereplő szivattyúház megjelölésű épület évtizedek óta funkcióját vesztette, annak fenntartása már nem indokolt.

A fentiek alapján kérem a Tisztelt Képviselő-testületet hogy, az önkormányzat tulajdonában álló Hidas 839/2. helyrajzi számú és a 839/2/A. helyrajzi számú ingatlanokat a 839/2. önálló helyrajzi számon vonja össze „ egyéb épület, udvar” megnevezéssel.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**73/2021. (XII.13.) számú határozata**

Hidas Község Önkormányzat képviselő-testülete ügy döntött, hogy az önkormányzat tulajdonában álló Hidas 839/2. helyrajzi számú 3416 m2 térmértékű kivett üzem megnevezésű és a 839/2/A. helyrajzi számú 554 m2 térmértékű egyéb épület megnevezésű ingatlanokat telekalakítási eljárás során a 839/2. önálló helyrajzi számon vonja össze „ egyéb épület, udvar” megnevezéssel.

Megbízzák a jegyzőt, hogy az ingatlannyilvántartásban a változás átvezetéséről intézkedjen.

Határidő: azonnal

Felelős: Berg Csaba polgármester

1. **A 2022. étkeztetési térítési díjak megállapításáról szóló döntések.**

**Ea.: Berg Csaba polgármester, Dr. Tóth Attila jegyző**

**Berg Csaba polgármester** ismertette Ferencz Zsolt Hargita ételbár üzemeltetőjének december 2. napján érkezett kérelmét, miszerint az áremelkedései adatok, közüzemi számláik folyamatos növekedése miatt 2022. január 1-től átlagosan 15%-os áremelést kérelmez a közétkeztetésben, így az óvodában, iskolában és az idősek klubjában. Ismertette részletesen az árakat. Úgy érzi az áremelés a boltokban is egyértelműen érezhető, így indokolt lenne a térítési díjak mértékét rendeletben elfogadni. A változtatás a gyermekvédelmi rendeletet és a szociális rendeltet is érintené.

**Dr. Tóth Attila jegyző** elmondta, hogy a Magyar Közlönyben megjelent több, az önkormányzat működését is érintő jogszabályváltozás. A a 2021. évi CXV. törvény rendelkezett a veszélyhelyzettel összefüggő átmeneti szabályokról szóló 2021. XCIX. törvény (továbbiakban: Átmeneti tv.) hatálybalépéséről. Az önkormányzatok működésére is kiható rendelkezések 2021. december 1-vel lépnek hatályba.

Az Átmeneti tv. 147. §-a rendelkezik a helyi díjak mértékének megállapítására vonatkozó szabályokról. A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet által elrendelt díjmegállapításra vonatkozó korlátozásokat az Átmeneti tv. folyamatosan, 2022. június 30-ig fenntartja. Lényegében az önkormányzat és a törvény által felsorolt szervek által nyújtott szolgáltatásért, végzett tevékenységért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség mértéke nem lehet magasabb a 2020. december 18-án hatályos és alkalmazandó mértéknél, **2020. december 19-től új díj nem vezethető be és új kötelezetti körre nem terjeszthető ki, egészen 2022. június 30-ig. Kizárólag a megállapított díj csökkentésére van lehetőség.**

A fentiek alapján a kérelmezett díjemelés nem hajtható végre, a képviselő-testület mérlegelje, hogy milyen más módon tud a vállalkozó segítségére lenni a megnövekedett kiadásainak fedezése érdekében.

A tájékoztatást a képviselő-testület tudomásul vette.

**Dévai Margit** képviselő szeretne köszönetet mondani mindenkinek, aki egész évben a falu szépítésén dolgozott, közmunkásoknak is, szépül a falu, a lakosság véleménye is ez, esztétikailag azért lehetne még javítani, de más az ízlés. Kérdése, hogy az év végi segélyezések mehetnek-e szociális támogatásból, keretből?

**Berg Csaba** polgármester köszöni a közmunkások dicséretét, az ízlése mindenkinek más. A kollégákkal, intézményekkel oda-vissza jó a kapcsolatuk, bízik abban, hogy ez a jövőben is így marad.

**Dr. Tóth Attila** jegyző elmondta, hogy a kúria döntése értelmében rászorultság nélkül nem lehet kifizetni szociális támogatást, ebben az esetben normatíva visszafizetésére kerülne sor, saját bevételekből lehet segélyezni. Már látni, hogy a 2022-es évben szociális keretből 5 millió forinttal kevesebb lesz a normatív támogatás.

**Berg Csaba** polgármester elmondta, hogy örömére szolgál, hogy több olyan családon is tudtak segíteni, akik nem kértek eddig, de szükségük van a segítségre. A képviselők szavazatait sokszor személyes támadásnak veszi, nem érti, hogy nem lehet egy napirendi pontot elfogadni, bízik abban, hogy ez fejlődni fog majd, és közösen szolgálják a település javát.

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csabapolgármester | Dr. Tóth Attila jegyző |